**Lisabö** é un grupo vasco de rock formado en 1998 en Irún. A súa música recolle elementos de diferentes estilos, como poden ser o hardcore punk, o noise ou o post-rock, mais sempre desde unha perspectiva experimental e moi persoal que se traduce mesmo na súa formación que inclúe dúas baterías e que tamén incluíu, nalgún momento, outros instrumentos pouco habituais no rock como pode ser o violoncello. Algúns dos grupos cos que acostuman ser comparados son os norteamericanos Fugazi e Low, os vascos Lif e Dut ou os cataláns Standstill. Ao longo destes anos publicaron varios álbums e EPs que foron acollidos con éxito por parte de crítica e público.

Historia
--------

Lisabö naceu en 1998 cando Ibán (batería), Imanol (guitarra e voz), Karlos (baixo e voz) e Javi (guitarra e voz) comezaron a xuntarse para tocar sen ningunha pretensión de chegar a gravar. Todos tiñan algunha experiencia en grupos: Ibán tocaba en Donut, Karlos entrou en Kashbad ese mesmo ano e tocaba en Zorrotz con Imanol.

A súa amizade co batería de Dut, Galder Izaguirre, permitiulles dar os seus primeiros concertos grazas á mediación deste, e a comezos de 1999 gravaron unha demo con seis cancións completamente autoproducida e autoeditada baixo o título *Berak Ekoztua*. Tamén foron eles mesmos os que se encargaron de vendela e distribuila. Xusto despois deste feito Imanol deixa a banda.

O grupo continuou a dar concertos e a súa sona dentro da escena local comeza a ser cada vez maior, o que deu lugar a dous feitos importantes. En primeiro lugar, o selo Esan Ozenki púxose en contacto con eles e chegaron ao acordo de gravar un LP. En segundo lugar, foron escollidos para ser abreconcertos da banda norteamericana Fugazi no concerto que deron o 10 de outubro en Vergara.

A comezos de 2000, xa cunha nova integrante, Aida á segunda batería, o grupo decide centrarse na gravación do seu primeiro álbum, *Ezarian*. A gravación comezou no mes de agosto e o grupo encargouse de todo o proceso: produción, gravación, mesturas e deseño da capa do disco. O resultado final foi un disco excepcional que foi aclamado pola prensa especializada do estado (*Rockdelux*, *Ruta 66* e *Mondosonoro*).). O son supuña unha evolución con respecto á maqueta, cun ambiente claustrofóbico en moitos intres e moito máis denso e duro.

Xa no verán de 2001 prepararon un espectáculo xunto con Martxel Mariscal (escritor vasco e membro dos extintos Beti Mugan) no Kursaal (pazo de congresos de Donostia), de onde saíron as tres cancións que compoñen o EP *Egun bat nonahi*, publicado por Acuarela en 2002. Este traballo foi escollido pola revista *Rockdelux* como mellor sixelo estatal de 2002.

A partir de aí o grupo permanece durante bastante tempo á sombra. Só a finais de 2004 se puido saber que Javi abandonaba a banda para formar Amodio co músico belga Aurélien Rotoreau, o que forzou a unha reestruturación pola que Lisabö quedaría da seguinte maneira: entran Ionyu ao baixo e Eneko á batería, pasando Karlos e Iban á guitarra, permanecendo Aida á batería. O seu segundo disco *Izkiriaturik Aurkitu Ditudan Gurak* (2005) foi gravado nos estudos Bomberenea, en Tolosa, exercendo Karlos como técnico de son e produtor. A banda volveuse ocupar de todo o proceso de elaboración do disco, que foi editado por Metak. Este disco destacou polas numerosas colaboracións coas que contou a banda: xente de Experience, Anari, Xabier Erkizia, Akauzazte, Carlos Desastre (dos extintos 713avo Amor) ou Manta Ray. A pesar do irregular do disco, en parte atribuíbel ao variado das colaboracións, o disco volveu a recibir o aplauso da crítica: *Todas las novedades*, que o colocou entre os destacados do ano, *Rockdelux* ou *Ruta 66* entre outros.

O seu último disco até a data foi *Ezlekuak* editado por Bidehuts en 2007.

Membros
-------

* Karlos Osinaga: guitarra, voz.
* Iban: guitarra.
* Eneko Aranzasti: batería.
* Aida: batería.
* Ionyu: baixo.

### Membros anteriores

* Imanol (1998-1999): guitarra e voz.
* Javi Manterola (1998-2004): guitarra e voz.

Discografía
-----------

### Álbums

* *Berak Ekoztua* (Autoeditado, 1999). Demo autoproducida polo grupo.
* *Ezarian* (Esan Ozenki, 2000).
* *Izkiriaturik Aurkitu Ditudan Gurak* (Metak, 2005).
* *Ezlekuak* (Bidehuts, 2007).

### EP

* *Egun bat nonahi* (Acuarela, 2002).

Notas
-----

1. 1 2  "Entrevista a Lisabö: sin darte cuenta" Arquivado 23 de maio de 2006 en Wayback Machine. *La Factoría del Ritmo* nº 13
2. ↑  Páxina sobre o grupo en BOZA Ediziogunea
3. ↑  Luna, Joan S. Reseña de *Ezarian* Arquivado 21 de novembro de 2006 en Wayback Machine.. *Mondosonoro*. 26 de xaneiro de 2001
4. ↑  Reseña de *Izkiriaturik Aurkitu Ditudan Gurak* Arquivado 02 de xaneiro de 2007 en Wayback Machine.. *Todas las Novedades*. xullo de 2005
5. ↑  "Los Mejores discos de Hardcore-Punk de 2005" Arquivado 19 de marzo de 2007 en Wayback Machine.. *Todas las Novedades*. decembro de 2005
6. ↑  Gegúndez, Fernando. Reseña de *Izkiriaturik Aurkitu Ditudan Gurak*. *Ruta 66*, nº 219, setembro de 2005

Véxase tamén
------------

### Ligazóns externas

* Entrevista en *La Factoría del Ritmo*
* Páxina web do selo Bidehuts
* Lisabö Biografía e críticas de discos en Lafonoteca
* Fotolog do grupo Arquivado 01 de xaneiro de 2009 en Wayback Machine.
* Facebook do grupo

|  |  |
| --- | --- |
| Control de autoridades | 
* Wd: Q2744553
* Discogs: 323033
* MusicBrainz: ID
* Songkick: 2447361

 |